**ANTIKA** – ČITANJE S RAZUMIJEVANJEM I TEORIJA KNJIŽEVNOSTI

**Prvi polazni tekst**

Homer, *Ilijada*

Rèče i iz sobē ȍdmāh izlètī na màhnitu nálik,

Srce se bacalo ù njōj, i dvȍrkinje pođu za njome.

À kad dođe do kule, do gomile ljudi, tad stane,

Ogleda se na zidu i opazi, kako je Hektor

Vučen prȅd grādom trojskim, a nèštedicē ga k lađam

Ahejskim kòritastīm brzònogī kȍnjīci vuku;

Mrak se nȁ obje oči Andròmahi crni navúčē,

Ona se unazad sruši i ìzdahnē svȉjest iz sèbe.

Upletke blistave njoj dalèko spadnu sa glave,

Kapa i načelak spadne i ùkosnīk pleteni njojzi

I povèzača ktom, što zlatna joj dâ Afrodíta

Ȕ dān, kada je k sebi sjajnòšljemac ȍdvede Hektor

Eetiónu iz dvora darívāv je darima silnim.

Zaove1 okolo nje se i jêtrve2 ȕ hrpu skupe,

Mȅd sobōm držāhu nju već gotovu, ȍd strā da umre.

Kada odahne opet, i sàberē svijest u sèbi,

Ù plač udari tad i med ženama trojanskim reče:

„Hektore, nesretne lʼ mene! Sudbìnē se rodismo iste,

Nás dvoje: ti u Troji u dvorima Prijama kralja,

À jā se rodih u Tébi pod gorom šumòvitīm Plakom

Eetiónu u dvorima; othránio me je malu

Nesretnik zlosretnu mene! Ej rodio da me i nije!

Pȍd zemlju tî dubòko Aídu ideš sad ȕ dōm,

A u dvorima mene udòvicu ostavljaš evo

Ù mrskōj tuzi, a naše dijete ludo je jošte,

Koje smo nesretni mi poròdili; nêćeš ti njemu,

Hektore, obrana biti, jer mrtav si, niti on tebi;

Ako plačnome on i umakne ahejskom ratu,

U budúćnosti muke i nȅvōljā imat ću vazda,

Jerbo će njegove drȕgī oránice manjiti ljudi.

A sirotòvānja dan dječáku otima drûge,

Sasvim je oboren tada, i lica mu puna su suza;

Zlopateć dolazi ôn k prijatèljima svojega oca,

Òd njīh zà struku jednog, a drȕgōg za košulju vuče;

Gdjekojem bude ga žao, pa vrčić dade mu mali,

Usne okvasi njim, alʼ nè možē okvasit grla. (...)

Zaplakan onda se dječak udòvici materi vraća, –

(...).

1 zaova – muževljeva sestra

2 jetrva – žena muževljeva brata

**4.** Kamo su konji vukli Hektorovo tijelo?

**A.** prema podzemnome svijetu **B.** prema gori Plak **C.** prema moru **D.** prema Tebi

**5.** Zašto je Andromaha zabrinuta za budućnost svojega sina?

**A.** jer ga dvorjanici sažalijevaju **B.** jer će ostati bez nasljedstva

**C.** jer će ga neprijatelji raniti **D.** jer je poludio

**6.** Komu se obraća Andromaha?

**A.** trojanskim ženama **B.** mrtvomu mužu **C.** zaplakanomu sinu **D.** muževljevim prijateljima

**Drugi polazni tekst**

Publije Vergilije Maron, *Eneida*

Uto do višnjega stana Latónina kćerka Dijàna

Opiju pratilju svoju brzònogū k sebi pozòvē

te joj sa tugom u glasu progovori besjede ove:

„Djevojko, eno Kamìla, što najvećma meni je mila,

ȕ bōj sad okrutni jaše i našim se oružjem paše,

samo će zalud joj biti. A već je od davnih vreménā,

nikakvu novost ne velim, od sviju mi najdraža žénā.

Kada joj Metab je otac iz Prìverna ȉzagnān grada,

omražen s nasilja mnogih i obijesti hude i lude,

on je kroz pokolj i borbu, kroz nȅvōljā more i jâdā,

nejaku pronio kćerku da drug u progonstvu mu bude.

Majci u počast Kazmìli u tepanju stvori Kamìlu

noseći ȕ goru dijete u sigurnom očinskom krilu,

ȕ goru divlju i pustu, na samotne neznane pute,

ali ga Volščani gone i njihove strelice ljute.

Kad Amasénu1 na brijegu na ovome nađe se bijegu,

spusti se k rijeci da prijeđe, no kada već vode se maši,

odbi ga vodena sila, jer obilna kiša se slila,

te se za predrago breme, za ljubljeno djetešce splaši.

Stade razmišljati mnogo, te nȁ pamēt naiđe njemu

da će spasénje mu biti u njegovu koplju golèmu,

s mnogim po kopljači2 čvorom i dobro obžèženōm3 korom,

za nj će privezati malu i baciti drugom je žalu.

Učini tako, te dijete i granjem i lȉkom4 oplètē,

koplju ga sveže u srijedi, pa reče, a ȕ nebo glédī:

,Blaga Latónina kćeri, vladarice šȗmā i zvijèrī,

otac ti predaje kćerku, pa pomoć na bijegu joj pruži,

prvi put zaziva tebe i tvojim se oružjem služi,

opasnim šaljem je letom ko zavjet božanstvu ti svetom.ʼ

Reče i izbaci koplje, a ono zazujavši zrakom

jadnu ponèsē Kamìlu u njezinu povoju lakom,

rijeku preleti u lúku i valovlja hȕku i bȕku.

(...)ˮ

1 Amasen – potok u Laciju, 2 kopljača – koplje za zastavu, 3 obžežen – opaljen vatrom,

4 liko – vrpce za vezivanje

**4.** Zašto su Volščani progonili Metaba?

**A.** jer je umjesto Kazmile postavio Kamilu na vlast **B.** jer ih je napustio kad im je bilo najteže

**C.** jer je bio okrutan čovjek **D.** jer im je preoteo Kamilu

**5.** Kako je Metab spasio Kamilu pred bujicom?

**A.** Prebacio ju je preko rijeke privezanu za koplje.

**B.** Pustio ju je niz rijeku u košari koju je ispleo.

**C.** Prenio ju je preko rijeke na svojim rukama.

**D.** Popeo se s njom na brijeg iznad rijeke.

**6.** Tko se obratio Dijani?

**A.** Kamila **B.** Latona **C.** Metab **D.** Opija

**Teorija i povijest književnosti – zadatci bez polaznoga teksta**

**7.** Što izvorno znači pojam *tragedija*?

**A.** božanska pjesma **B.** jarčeva pjesma **C.** posmrtna pjesma **D.** žalosna pjesma

**8.** Koja je od sljedećih stilskih figura upotrijebljena u sljedećim stihovima?

*Ljubljena ženo, silna ljubav mrvi,*

*i ja sam zadnji, makar bio prvi.*

**A.** epifora **B.** eufemizam **C.** paradoks **D.** usporedba

**9.** Koji je od sljedećih motiva u sljedećim stihovima naglašen inverzijom?

*Krv urliče ulicama,*

*Krv pobjedu krvi slavi,*

*Krv milost u sebi davi,*

*Krv na slijepim sulicama.*

**A.** krv **B.** ulice **C.** milost **D.** sulice

**10.** Koji su od sljedećih stihova utemeljeni na antitezi?

**A.** *Kolo od sreće uokoli*

*vrteći se ne pristaje:*

*tko bi gori, eto je doli,*

*a tko doli, gori ustaje.*

**B.** *Već uzdišući vjetrom jesen klisi,*

*Suznim i tužnim maglam ovijena;*

*Odnaša nakit s drvlja osušena:*

*Još koje suho voće s grane visi.*

**C.** *Niš ni bilo među nama,*

*što se mora skrit od ljudi;*

*niš ni bilo među nama*

*što ne smije doznat mama.*

**D.** *Svitaše. Još bî tama u lugu.*

*Pan se ukaza s omašnim mijehom.*

*On stupi na čistac pod jasiku tanku*

*I tu se oglasi smijehom.*

**11.** Na koji se književni lik iz Homerove *Ilijade* odnosi sljedeća rečenica?

Borio se protiv Trojanaca u Ahilejevoj ratnoj opremi, a kad ga je u toj borbi ubio

Hektor, Ahilej se vraća u boj da bi ga osvetio.

**A.** na Agamemnona **B.** na Menelaja **C.** na Parisa **D.** na Patrokla

**12.** Koje od sljedećih stihova iz tragedije *Antigona* izgovara Antigona?

**A.** *Što brže je odvedite! Zatvorite*

*Po naredbi u grobnu izbu; samu je*

*ostavite nek’ umre ako želi to*

**B.** *S muškarcima se ne možemo boriti;*

*Pa onda jači nama zapovijedaju*

*Te slušat nam je to i òd tog mučnije.*

**C.** *Ja, dakle, molim one što pod zemljom su*

*Nek’ oproste jer evo sila priječi me;*

*A poglavare slušat ću. Jer raditi*

*Što snage prelazi baš nije pametno.*

**D.** *Ta mrtve sam vas sama svojim rukama*

*Uredila i oprala te izlila*

*Na grob žrtvu; sada pak, Polìniče,*

*Za pokop tvoj ovakvu plaću dobivam.*

**13.** Koji od sljedećih pjesnika pripada rimskoj antičkoj književnosti?

**A.** Alkej **B.** Anakreont **C.** Katul **D.** Pindar

**14.** Kako Aristotel naziva osjećaj pročišćenja koje doživljava gledatelj tijekom izvođenja

tragedije?

**A.** invokacija **B.** katarza **C.** kulminacija **D.** prolog

**15.** Kojom se glasovnom figurom naglašava jednoličnost u sljedećim stihovima?

*Olovne i teške snove snivaju*

*Oblaci nad tamnim gorskim stranama;*

*Monotone sjene rijekom plivaju,*

*Žutom rijekom među golim granama.*

**A.** anadiplozom **B.** asonancom **C.** onomatopejom **D.** simplokom

Rješenja:

1. C, 2. B, 3. B, 4. C, 5. A, 6. C, 7. B, 8. C, 9. C, 10. A, 11. D, 12. D, 13. C, 14. B, 15. B